Virallinen lehti nro C 310 , 09/10/1998 s. 0129



KIRJALLINEN KYSYMYS P-0787/98 komissiolle esittäjä(t): Doeke Eisma (ELDR) (5. maaliskuuta 1998) Aihe: Mäyrät (meles meles) uhattuna Isossa-Britanniassa Onko komissio tietoinen nk. Kerbin raportista, jossa todetaan, ettei toistaiseksi ole voitu tieteellisesti todistaa, että mäyrät tartuttavat karjaan tuberkuloosia (nautatuberkuloosi) ja siitä, että tässä samassa raportissa annetaan suositus, jonka mukaan tämän tutkimustuloksen varmistamiseksi mäyrät olisi muun muassa hävitettävä viideksi vuodeksi kymmeneltä sadan neliökilometrin laajuiselta alueelta ja toiselta samanlaajuiselta alueelta, jolla nautatuberkuloosia esiintyy, ja siitä, että näin hävitetään arviolta 10 000 - 15 000 mäyrää? Katsooko komissiokin, että tällainen koe on erittäin epätoivottava? Katsooko komissio, että koska tämä koe on täysin vastoin Ison-Britannian eurooppalaiseen ympäristöpolitiikkaan perustuvaa politiikkaa, se on myös ristiriidassa eurooppalaisen ympäristöpolitiikan kanssa? Katsooko komissio, että luonnonvaraisen ja suojellun kotimaisen eläinlajin hävittäminen sen vuoksi, että sillä on yhteys kotieläinten parissa esiintyvään tautiin, ei ole hyväksyttävää ja että tällaisessa mittakaavassa tapahtuva hävitys on ristiriidassa Bernin yleissopimuksen ja eurooppalaisen ympäristöpolitiikan kanssa? Onko komissio valmis ryhtymään toimiin tämän kokeen vastustamiseksi erityisesti sen vuoksi, ettei mäyrien ole todettu tartuttavan nautatuberkuloosia karjaan missään muualla kuin Iso-Britanniassa ja Irlannissa? Komission jäsenen Ritt Bjerregaardin komission puolesta antama vastaus (30. maaliskuuta 1998) Komissio on tietoinen Krebin raportista, jossa käsitellään mäyrän osuutta nautatuberkuloosin leviämisessä. Tuberkuloosi oli aikoinaan yleinen ihmisten tauti, ja se tarttui usein sairaiden lehmien maidosta. Kansallisten ja yhteisön tason hävittämisohjelmien yhteydessä toteutetun sairastuneen karjan runsaan testaamisen ja teurastuksen avulla nautatuberkuloosi on miltei voitettu useimmissa jäsenvaltioissa. Mäyrillä on kuitenkin ollut 1970-luvun alusta lähtien yhteys karjan tartuntoihin joillakin Lounais-Englannin ja Walesin alueilla. Näissä tapauksissa on käytetty useita hävittämistoimenpiteitä, kuten mäyrien järjestelmällistä tappamista niiden tilojen alueella, joilla tartuntoja on esiintynyt, sekä ympäröivillä maaseutualueilla. Toimenpiteiden tulokset ovat vaihdelleet alueittain. Yhdistynyt kuningaskunta teetti Krebin raportin voidakseen tarkastella uudelleen nautatuberkuloosia tätä taustaa vasten. Raportissa esitettyjen suositusten tavoitteena on antaa kysymyksiin vastauksia, joista on apua kyseisen ongelman ratkaisussa. Minkään eläimen hävittämistä ei voida pitää suotavana, mutta tässä tapauksessa kyseessä ovat vakavat vaarat ihmisten terveydelle. Onnistunut lopputulos on lisäksi pikemminkin hyödyllinen kuin haitallinen luonnon suojelemisen kannalta, koska näin kyetään poistamaan tauti mäyräkannasta. Pitkällä aikavälillä toimenpiteistä on todennäköisesti hyötyä myös mäyrille. Mäyrä (meles meles) on mainittu Bernin sopimuksen liitteessä III eli se on periaatteessa suojeltu eläin. Mainitun sopimuksen 8 artiklan määräykset sallivat kuitenkin poikkeukset muun muassa ihmisten terveyteen ja turvallisuuteen liittyvien syiden perusteella. Lisäksi on syytä mainita luontotyyppien sekä luonnonvaraisen eläimistön ja kasviston suojelusta annettu neuvoston direktiivi 92/43/ETY ((EYVL L 206, 22.7.1992. )) (¨luontotyyppidirektiivi¨). Mäyrä ei tällä hetkellä lukeudu tämän direktiivin perusteella suojeltuihin eläinlajeihin. Krebin raportissa ehdotettujen kaltaisilla paikallisilla toimilla ei todennäköisesti ole vakavaa vaikutusta koko maan mäyräkantaan. Yhdistyneen kuningaskunnan mäyräkanta on viimeksi kuluneen vuosikymmenen aikana jatkuvasti kasvanut huolimatta torjuntatoimien ja taudin vaikutuksista. Komissio ei näin ollen katso ehdotettuja toimia luonnonsuojelua koskevan yhteisön lainsäädännön vastaisiksi eikä sen vuoksi halua puuttua Yhdistyneen kuningaskunnan toimiin tässä asiassa.